KOMISIJOS REGLAMENTAS (ES) 2020/279

2020 m. vasario 27 d.

kuriuo dėl sojos pupelių hemiceliuliozės (E 426) naudojimo iš dalies keičiamas Europos Parlamento ir Tarybos reglamento (EB) Nr. 1333/2008 II priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,

kadangi:

(1) Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;

(2) pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus paraišką;

(3) pagal Reglamento (EB) Nr. 1333/2008 II priedą šiuo metu sojos pupelių hemiceliuliozę (E 426) leidžiama naudoti kaip maisto priedą įvairiuose maisto produktuose, neviršijant didžiausio kiekio, kuris yra 1 500–30 000 mg/kg;

(4) 2017 m. rugpjūčio 16 d. buvo pateikta paraiška išplėsti sojos pupelių hemiceliuliozės (E 426) paskirtį, kad ją būtų galima naudoti kaip stabilizatorių aromatizuotuose rauginto pieno produktuose ir aromatizuotuose gėrimuose. Apie paraišką vėliau pranešta valstybėms narėms pagal Reglamento (EB) Nr. 1331/2008 4 straipsnį;

(5) aromatizuotuose rauginto pieno produktuose ir aromatizuotuose gėrimuose sojos pupelių hemiceliuliozę (E 426) naudojant kaip stabilizatorių, ji užkerta kelią baltymų aglomeracijai bei nusėdimui ir fazių atsiskyrimui rūgštinėje terpėje;

(6) pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos (toliau – Tarnyba) pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai;

(7) 2017 m. kovo 14 d. Tarnyba paskelbė mokslinę nuomonę, kurioje buvo iš naujo įvertinta maisto priedo sojos pupelių hemiceliuliozės (E 426) sauga (3). Tarnyba padarė išvadą, kad labai mažai tikėtina, jog sojos pupelių hemiceliuliozę (E 426) šiuo metu naudojant kaip maisto priedą gali kilti susirūpinimas sauga, todėl kiekybiškai išreikštos leidžiamos paros dozės (LPD) nustatyti nereikia. Tokia išvada taikoma medžiagoms, kurių sauga kelia labai mažą susirūpinimą, ir tik tada, jeigu yra patikimos informacijos apie jų poveikį bei toksiškumą, o tikimybė, kad, naudojant jas dozėmis, nesukeliančiomis gyvūnų mitybos disbalanso, pasireikš neigiamas poveikis žmonių sveikatai, yra maža (4);

(8) Reglamento (EB) Nr. 1333/2008 II priedo C dalyje apibrėžtos visos priedų grupės. Apskritai C dalies I grupėje išvardyti maisto priedai, išskyrus dažiklius ir saldiklius, kurių kiekybiškai išreikštos leidžiamos paros dozės (LPD) nustatyti nereikia ir kuriuos leidžiama naudoti daugelyje maisto produktų laikantis quantum satis principo, kaip apibrėžta to reglamento 3 straipsnio 2 dalies h punkte;

(9) remiantis sojos pupelių hemiceliuliozės (E 426) saugos vertinimo rezultatais, ją galima įtraukti į Reglamento (EB) Nr. 1333/2008 II priedo C dalies I grupę. Kadangi pagal Reglamento (EB) Nr. 1333/2008 II priedo E dalį I grupės priedus jau leidžiama naudoti aromatizuotuose rauginto pieno produktuose ir aromatizuotuose gėrimuose, sojos pupelių hemiceliuliozę (E 426) įtraukus į I grupę būtų atsižvelgta į prašymą išplėsti jos naudojimo paskirtį. Sojos pupelių hemiceliuliozę (E 426) įtraukus į I grupę, esami Reglamento (EB) Nr. 1333/2008 II priedo E dalies įrašai, skirti sojos pupelių hemiceliuliozei (E 426), taptų neaktualūs, nes I grupės priedus leidžiama naudoti visų kategorijų maisto produktuose, todėl jie turėtų būti išbraukti. Atitinkamai Reglamento (EB) Nr. 1333/2008 II priedo E dalyje 17-tos maisto kategorijos (Maisto papildai, kaip apibrėžta Europos Parlamento ir Tarybos direktyvoje 2002/46/EB (5)) įvadinėje dalyje esanti nuoroda į sojos pupelių hemiceliuliozės (E 426) didžiausią kiekį turėtų būti išbraukta, nes I grupėje esančią sojos pupelių hemiceliuliozę (E 426) turi būti leidžiama naudoti pagal quantum satis principą;

(10) todėl reikėtų atitinkamai iš dalies pakeisti Reglamento (EB) Nr. 1333/2008 II priedą;

(11) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 1333/2008 II priedas iš dalies keičiamas pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2020 m. vasario 27 d. Komisijos vardu Pirmininkė Ursula VON DER LEYEN

(1) OL L 354, 2008 12 31, p. 16.

(2) 2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).

(3) EFSA Journal 2017;15(3):4721.

(4) EFSA Journal 2014;12(6):3697, Statement on a conceptual framework for the risk assessment of certain food additives re-evaluated under Commission Regulation (ES) No 257/2010.

(5) 2002 m. birželio 10 d. Europos Parlamento ir Tarybos direktyva 2002/46/EB dėl valstybių narių įstatymų, susijusių su maisto papildais, suderinimo (OL L 183, 2002 7 12, p. 51).